
Arvoisa puheenjohtaja
Työllisyyden ja sosiaaliasioiden valiokuntaa on pyydetty antamaan edellä mainitussa menettelyssä lausunto valiokunnallenne. Valiokunta päätti kokouksessaan 2. syyskuuta 2025 antaa kyseisen lausunnon kirjeen muodossa. 
Työllisyyden ja sosiaaliasioiden valiokunta käsitteli asiaa kokouksessaan 8. syyskuuta 2025. Viimeksi mainitussa kokouksessa se päätti esitellä asiasta vastaavalle budjettivaliokunnalle jäljempänä esitetyn lausunnon.
Kunnioittavasti
Li Andersson


LAUSUNTO
A.	ottaa huomioon, että Saksa toimitti 10. maaliskuuta 2025 hakemuksen työttömiksi jääneitä työntekijöitä tukevan Euroopan globalisaatiorahaston (EGR) varojen käyttöönottamiseksi asetuksen (EU) 2021/691 (EGR-asetus) 8 artiklan 1 kohdan mukaisesti sen jälkeen, kun Goodyear (Goodyear Germany GmbH) oli vähentänyt työntekijöitä Saksassa; ottaa huomioon, että kyseinen yritys toimi toimialalla, joka luokitellaan NACE Rev. 2: n kaksinumerotasoon 22 (Kumi- ja muovituotteiden valmistus); ottaa huomioon, että työntekijävähennykset toteutettiin NUTS 2 -tason alueilla Kassel (DE73) ja Darmstadt (DE71) Goodyearin tuotantolaitoksissa Fuldassa ja Hanaussa; 
B.	ottaa huomioon, että Saksa jätti hakemuksen käyttäen perustana asetuksen (EU) 2021/691 4 artiklan 2 kohdan a alakohdan toimintakriteeriä, jossa edellytyksenä on vähintään 200:n työttömäksi jääneen työntekijän työskentelyn loppuminen neljän kuukauden viiteajanjakson aikana (tässä tapauksessa 1. syyskuuta 2024 ja 1. tammikuuta 2025 välisenä aikana) jäsenvaltiossa sijaitsevassa yrityksessä, mukaan luettuina työntekijät, jotka vähennetään yrityksen toimittajien tai jatkojalostajien palveluksesta, ja/tai itsenäiset ammatinharjoittajat, joiden työskentely on loppunut; ottaa huomioon, että arvioituaan hakemuksen komissio on tullut EGR-asetuksen kaikkien sovellettavien säännösten mukaisesti siihen tulokseen, että edellytykset rahoitustuen saamiseksi EGR:stä täyttyvät;
C.	ottaa huomioon, että hakemus koskee 1 171:tä työttömäksi jäänyttä työntekijää; 
D.	ottaa huomioon, että komissio jätti 26. elokuuta 2025 parlamentille ja neuvostolle ehdotuksen päätökseksi EGR:n varojen käyttöönottamisesta Saksan hyväksi, jotta voidaan tukea 915:n kohteena olevan edunsaajan palaamista työmarkkinoille; 
E.	ottaa huomioon, että näiden työpaikkojen menetysten taustalla oli se, että Goodyear sulki globalisaation vuoksi Saksassa kokonaan yhden tuotantolaitoksen ja toisen osittain; ottaa huomioon, että Goodyear Tire & Rubber Company on yksi maailman johtavista renkaiden valmistajista, jonka Saksan päätoimipaikka sijaitsee Hanaussa; ottaa huomioon, että vuoden 2017 lopussa Goodyear joutui sulkemaan tuotantolaitoksensa Philippsburgissa, mistä tehtiin EGR-hakemus EGF/2017/008 DE/Goodyear; ottaa huomioon, että nyt käsiteltävänä oleva hakemus on seurausta Fuldan tuotantolaitoksen sulkemisesta ja Hanaussa sijaitsevan tuotantolaitoksen osittaisesta sulkemisesta osana uutta rakenneuudistusprosessia; ottaa huomioon, että muut tuotantolaitokset Saksassa sijaitsevat Fürstenwaldessa, Wittlichissä ja Riesassa; ottaa huomioon, että rengassektorin kysynnän nopea väheneminen yhdessä Aasiasta tulevan halpatuonnin aiheuttaman voimakkaan paineen ja jatkuvan kustannusten nousun (energia, palkat) kanssa johti rakenteelliseen ylikapasiteettiin erityisesti Saksassa; ottaa huomioon, että sen vuoksi Goodyear päätti kesäkuussa 2024 lopettaa tuotannon Fuldan tuotantolaitoksessa, mikä johti sen sulkemiseen, ja vähentää henkilöstöä muissa paikoissa, erityisesti Hanaussa;
F.	ottaa huomioon, että komissio korosti uuden työpaikan löytämisen olevan valtava haaste useimmille Goodyearin työntekijöille ja edellyttävän merkittäviä toimia, ja ottaa huomioon, että monissa tapauksissa työntekijöiden osaaminen on vanhentunutta ja heidän kumialan ammattitaitoprofiilinsa on merkittävässä ristiriidassa asianomaisten alueiden työllisyystarpeiden kanssa;
H.	ottaa huomioon, että Saksa on ilmoittanut, että työnantajan ja yritysneuvoston välillä tehtiin 24. kesäkuuta 2024 työsopimus siirtymäkauden yrityksen perustamisesta; ottaa huomioon, että työntekijöitä irtisanovalla yrityksellä ei Saksan viranomaisten mukaan ole velvollisuutta perustaa siirtymäkauden yritystä tai osallistua sellaisen perustamiseen; ottaa huomioon, että jos irtisanova yritys ei osallistu, siirtymäkauden yritys jää perustamatta; ottaa huomioon, että jos irtisanova yritys kuitenkin tarjoutuu osallistumaan ja jos työmarkkinaosapuolet hyväksyvät siirtymäkauden yrityksen perustamisen, sovelletaan Saksan sosiaalilainsäädäntöä; ottaa huomioon, että siirtymäkauden yrityksiin siirtyminen tapahtuu useassa vaiheessa ja perustuu kolmikantasopimuksiin, jotka allekirjoitettiin Goodyear Germany GmbH:n, työntekijöiden ja siirtymäkauden yritystä hallinnoimaan valitun palveluntarjoajan PMB International GmbH:n välillä; 
I.	ottaa huomioon, että EGR ei saa ylittää 30 miljoonan euron vuotuista enimmäismäärää (vuoden 2018 hintoina), kuten vuosia 2021–2027 koskevan monivuotisen rahoituskehyksen vahvistamisesta 17. joulukuuta 2020 annetun neuvoston asetuksen (EU, Euratom) 2020/2093 8 artiklassa, sellaisena kuin se on muutettuna 29. helmikuuta 2024 annetulla neuvoston asetuksella (EU, Euratom) 2024/765, säädetään.
Työllisyyden ja sosiaaliasioiden valiokunta pyytää näin ollen asiasta vastaavaa budjettivaliokuntaa sisällyttämään seuraavat ehdotukset päätöslauselmaesitykseen, jonka se myöhemmin hyväksyy:
1.	muistuttaa, että EGR:n tavoitteena on osoittaa solidaarisuutta edunsaajille ja tarjota heille tukea; toteaa, että EGR:n rahoitustuki olisi keskitettävä ensisijaisesti aktiivisiin työvoimapoliittisiin toimenpiteisiin ja yksilöllisiin palveluihin, joilla pyritään integroimaan edunsaajat nopeasti takaisin ihmisarvoisiin ja kestäviin työpaikkoihin joko entisellä toimialalla tai sen ulkopuolella; korostaa, että on tärkeää valmistella työntekijöitä kipeästi tarvittavaan Euroopan talouden ja yhteiskunnan vihreään ja digitaaliseen siirtymään ja tukea heitä tässä; muistuttaa tässä yhteydessä, että unionilla on tärkeä rooli oikeudenmukaisen siirtymän edellyttämien pätevyyksien rahoittamisessa, myös EGR:n kautta, Euroopan vihreän kehityksen ohjelman mukaisesti; 
2.	on yhtä mieltä komission kanssa siitä, että EGR-asetuksen 4 artiklan 2 kohdan a alakohdassa säädetyt edellytykset täyttyvät ja että Saksa on oikeutettu saamaan kyseisen asetuksen mukaista rahoitustukea 3 085 166 euroa eli 60 prosenttia 5 141 944 euron kokonaiskustannuksista, joista yksilöllisten palvelujen osuus on 4 936 274 euroa ja valmistelu-, hallinnointi-, tiedotus-, mainonta-, valvonta- ja raportointitoimien osuus 205 670 euroa;
3.	toteaa, että matalan osaamistason työntekijöillä ja ikääntyneillä työntekijöillä on paljon vähemmän mahdollisuuksia palata alueen työmarkkinoille ja että Goodyearin työntekijävähennykset kohdistuivat eniten näihin muita heikommassa asemassa oleviin ryhmiin; palauttaa mieliin vähennettyjen työntekijöiden profiilin, sillä yli kaksi viidestä irtisanotusta työntekijästä on yli 50-vuotias ja yli puolella on enintään toisen asteen koulutus ja vanhentuneet taidot, ja katsoo, että avoimien työpaikkojen laskusuuntauksen ja niiden maantieteellisen jakautumisen huomioon ottaen työntekijät tarvitsevat räätälöityä lisätukea, jossa keskitytään täydennys- ja uudelleenkoulutukseen, jotta voidaan parantaa työntekijöiden mahdollisuuksia palata työhön;
4.	panee merkille, että 20. helmikuuta 2025 jälkeen Goodyearin, työntekijöiden ja siirtoyritystä johtamaan valitun PMB International GmbH:n välillä on tehty yhteensä 915 kolmikantasopimusta, joista 781 koskee Fuldaa ja 134 Hanauta; pitää myönteisenä tietoa siitä, että näiden lukujen odotetaan kasvavan, kun sopimuksia allekirjoitetaan lisää;
3.	panee merkille, että Saksa on toimittanut kaikki tarvittavat takeet siitä, että yhdenvertaisen kohtelun ja syrjimättömyyden periaatteita noudatetaan ehdotettujen toimenpiteiden saatavuudessa ja täytäntöönpanossa, että kansallisessa ja EU:n lainsäädännössä säädettyjä joukkoirtisanomisia koskevia vaatimuksia on noudatettu, että Goodyear Germany GmbH, joka on jatkanut toimintaansa irtisanomisten jälkeen, on noudattanut oikeudellisia velvoitteitaan ja huolehtinut työntekijöistään asianmukaisesti, että kaksinkertainen rahoitus estetään ja että EGR-rahoitustuki on unionin menettelyllisten ja aineellisoikeudellisten valtiontukisääntöjen mukaista;
5.	painottaa Saksan vahvistaneen, että EGR:stä tuettaviin toimiin ei saada tukea muista unionin rahoitusvälineistä;
6.	toteaa, että työntekijöille tarjottavat yksilölliset palvelut koostuvat seuraavista toimenpiteistä: a) täydennyskoulutus, b) neuvonta ja ammatillinen ohjaus / aktivointitoimet, c) yrityksen perustamista koskeva neuvonta, d) avustukset yrityksen perustamista varten, e) työnhakuneuvonta, f) kannustimet ammattitaidon kehittämiseen, g) muut kannustimet (esim. bonus työpaikan vastaanottamisesta siirtymäkauden yrityksen toiminta-aikana jne.) ja h) koulutusavustus; pitää myönteisenä, että digitaalisia perustaitoja (Digitale Grundqualifizierung) koskevaa koulutusta tarjotaan yksilön aiemman tietämyksen perusteella; korostaa, että kohteena olevien edunsaajien iän ja koulutusprofiilin vuoksi näiden ryhmien erityistarpeet olisi otettava huomioon yksilöllisiä palveluja tarjottaessa; 
7.	korostaa erityisesti EGR-asetuksen 7 artiklan 2 kohdan merkitystä, sillä siinä edellytetään, että koordinoidussa paketissa ennakoidaan tulevia työmarkkinanäkymiä ja tarvittavia taitoja, jotka sopivat yhteen resurssitehokkaaseen ja kestävään talouteen siirtymisen kanssa ja joissa keskitytään erityisesti digiteollisella aikakaudella tarvittavien taitojen jakamiseen; panee tyytyväisenä merkille, että toimenpidepaketin tieto- ja viestintätekniikan koulutuksen ja uudelleensijoituspalvelujen yhteydessä annettava lisätuki sisältää tällaisia taitoja, erityisesti digitaalisten taitojen arvioinnin ja peruskoulutuksen, jonka yhteydessä työntekijät voivat lainata kannettavan tietokoneen, saada koulutusta sen käyttöön ja vastauksia tietoteknisiin kysymyksiin;
8.	palauttaa mieliin, että EGR-asetuksen 7 artiklan 2 kohdan b alakohdassa säädetään yksilöllisten palvelujen koordinoituun pakettiin sisältyvien erityisten kestoltaan rajoitettujen toimenpiteiden mahdollisuudesta, muun muassa lastenhoitoavustusten maksamisesta, jotta voidaan helpottaa työnhakijoiden osallistumista ehdotettuihin toimiin.

